Často kladené otázky žiadateľov súvisiace s poskytovaním dotácií v oblasti medzinárodných vzťahov a zahraničnej politiky Slovenskej republiky v pôsobnosti
Ministerstva zahraničných vecí a európskych záležitostí Slovenskej republiky podľa zákona č. 545/2010 Z. z. v znení neskorších predpisov

Na aký účel možno poskytnúť dotáciu? 

Dotáciu z rozpočtovej kapitoly Ministerstva zahraničných vecí a európskych záležitostí Slovenskej republiky (ďalej len „MZVEZ SR“) možno v súlade s § 3 ods. 1 zákona
č. 545/2010 Z. z. o poskytovaní dotácií v pôsobnosti Ministerstva zahraničných vecí Slovenskej republiky a o zmene a doplnení zákona č. 617/2007 Z. z. o oficiálnej rozvojovej pomoci a o doplnení zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov, v znení  neskorších predpisov poskytnúť na podporu: 
a) vypracovania nezávislých odborných štúdií a analýz kľúčových otázok medzinárodných vzťahov a zahraničnej politiky Slovenskej republiky,
b) vypracovania tematických neperiodických publikácií, ktoré slúžia ako alternatívny zdroj
k prehlbovaniu kvalifikovaných informácií pre domácu a zahraničnú verejnosť,
c ) projektov a programov verejno-vzdelávacích podujatí, vedeckých konferencií a seminárov s tematikou medzinárodných vzťahov a zahraničnej politiky Slovenskej republiky.

Kto je oprávnený žiadať o dotáciu? 

Žiadateľom o dotáciu z rozpočtovej kapitoly MZVEZ SR môže byť: občianske združenie, nadácia, záujmové združenie právnických osôb, ktoré je právnickou osobou, nezisková organizácia poskytujúca všeobecne prospešné služby, právnická osoba zriadená zákonom, fyzická osoba alebo verejná výskumná inštitúcia. 

Ak je žiadateľom fyzická osoba, je potrebné, aby bola oprávnená na podnikanie, teda prevádzkovať živnosť? 

Nie, žiadateľ, ktorý je fyzickou osobou, nemusí byť oprávnený na podnikanie, teda prevádzkovať živnosť. 

Vyžaduje sa spolufinancovanie i z iných zdrojov na daný projekt? Ak áno, v akej výške? 

Áno, žiadateľ musí preukázať, že má na financovanie účelu, na ktorý požaduje dotáciu, zabezpečené krytie nákladov, z vlastných zdrojov alebo iných ako verejných zdrojov,  najmenej vo výške 5 % z celkového schváleného rozpočtu projektu. 

O akú sumu možno žiadať? 

Výška sumy je ohraničená celkovou sumou vyčlenenou v rámci rozpočtovej kapitoly MZVEZ SR na daný rok, počtom a kvalitou doručených žiadostí o poskytnutie dotácie. 

Môže žiadateľ v prípade pridelenej dotácie uzatvárať licenčné zmluvy a zmluvy o dielo so zahraničnými expertmi? 

Áno, žiadateľ môže uzatvárať zmluvy so zahraničnými expertmi. 

Kde sa zverejňuje výzva na predkladanie žiadostí o poskytnutie dotácie? 

Výzvu o poskytnutie dotácie zverejňuje MZVEZ SR na webovom sídle ministerstva www.mzv.sk v časti  Ministerstvo / O ministerstve / Dotácie zo štátneho rozpočtu / Dotácie v oblasti medzinárodných vzťahov a zahraničnej politiky SR. Informácia o výzve sa zverejňuje aj prostredníctvom tlačovej správy. 

Je potrebné pre každú žiadosť jedného žiadateľa predložiť originály všetkých povinných príloh (potvrdenia, uzávierky a pod.)?

V prípade, ak jeden žiadateľ predkladá viacero žiadostí o poskytnutie dotácie v rámci jednej výzvy (jedného kola) dokladuje splnenie požadovaných povinností súhrnne. V takomto prípade zašle, resp. podá všetky prílohy v osobitnej zásielke/obálke a v sprievodnom liste uvedie všetky svoje žiadosti, ktorých sa  prílohy týkajú.

Je možné prostriedky z grantu využiť aj v zahraničí?
Áno, je to možné. V žiadosti o poskytnutie dotácie odporúčame uviesť v akej výške a na aké aktivity by mali byť finančné prostriedky využité v zahraničí. 
Je čerpanie grantu časovo ohraničené? 
Čerpanie finančných prostriedkov je možné v lehote uskutočnenia projektu, teda v rámci časového vymedzenia podľa zmluvy a prílohy č. 1 k zmluve (popis projektu). Pri poskytnutí finančných prostriedkov pred 1.8. v roku na ktorý bola vyhlásená výzva je možné trvanie projektu stanoviť v zmluve maximálne do 31.12. daného roku. Pri poskytnutí finančných prostriedkov od 1. 8. v roku na ktorý bola vyhlásená výzva je možné trvanie projektu stanoviť v zmluve maximálne do 31.3. nasledujúceho roku s tým, že pre čerpanie finančných prostriedkov v ďalšom roku platia určité obmedzenia. Podrobnejšie vysvetlenie o čerpaní finančných prostriedkov je uvedené v metodickej príručke a v samotnej zmluve.